端午郊園
作者：鄒浩
朝代：宋

paragraphs: 叔度久不見，我心如亂茅。
良辰適端午，萬事聊一抛。
策馬指圭竇，同焉有神交。
森森千畝竹，正爾清樂郊。
相與造其下，香泉薦嘉肴。
高談落美玊，逸氣騰長蛟。
徑就真樂處，古音奏陶匏。
日車駐晴空，木杪疑焚巢。
何必蒲葵風，翛然滌惛怓。
兹遊信物外，孰與娱雲髾。
無端消息來，主人隨鉦鐃。
會須更卜日，城府方膠膠。